钦定古今图书集成/明伦汇编/氏族典/第045卷 > 《廖用贤尚友录》 > 郗超
## 钦定古今图书集成/明伦汇编/氏族典/第045卷 > 《廖用贤尚友录》 > 郗超

按《晋书郗鉴传》：“鉴子愔，愔子超，字景兴，一字嘉宾。少
卓荦不羁，有旷世之度。桓温辟为征西大将军掾。温
迁大司马，又转为参军。温倾意礼待，超亦深自结纳。
时王珣为温主簿，亦为温所重。府中语曰：‘髯参军，短
主簿，能令公喜，能令公怒’。超髯、珣短故也。寻除散骑
侍郎。温怀不轨，超为之谋。谢安与王坦之尝诣温论”
事，温令超帐中卧听之，风动帐开，安笑曰：“郗生可谓
入幕之宾矣。”太和中，温将伐慕蓉氏于临漳，超谏不
从，果有枋头之败，温深惭之。既而超就温宿，中夜谓
温曰：“明公既居重任，若不能行废立大事，为伊、霍之
举者，不足镇压四海，震服宇内。”温深纳其言，遂定废
立。迁中书侍郎，转司徒左长史。母丧去职。服阕，除散
骑常侍，不起。以为临海太守，加宣威将军，不拜。先愔
卒，无子，从弟俭之以子僧施嗣。